1951 में अयोध्या प्रसाद गोयलीय की लघुकथा पुस्तक ’गहरे पानी पैठ’ भारतीय ज्ञानपीठ काशी से प्रकाशित हुई। इसमें कुछ लघुकथाएँ तीखी हैं, कुछ बोधात्मक। 1952 में केदारनाथ मिश्र ’प्रभात’ ने ’समुन्दर के मोती’ लघुकथा संग्रह दिया। 1953 में रामनारायण उपाध्याय का लघुकथा संग्रह ’अनजाने–जाने–पहचाने’ आया। 1954 में भवभूति मिश्र का लघुकथा संग्रह ’बची खुची सम्पत्ति’ प्रकाशित हुआ। 1954 में ही रावी का प्रथम कहानी संग्रह ’पहला कहानीकार’ प्रकाशित हुआ। रावि जी इसे लघुकथा संग्रह मानते थे। 1955 में शिवनारायण उपाध्याय की 40 लघुकथाओं का संग्रह ’रोज की कहानी’ आया और इसी वर्ष अयोध्याप्रसाद गोयलीय का दूसरा लघुकथा संग्रह ’जिन खोजा तिन पाया’ भी प्रकाशित हुआ। 1956 में लघुकथा विषयक पाँच पुस्तकें आयी। कन्हैयालाल मिश्र प्रभाकर की ’’आकाश के तारे : धरती के फूल’’, अयोध्या प्रसाद गोयलीय का तीसरा लघुकथा संग्रह ’कुछ मोती कुछ सीप’, राधाकृष्ण के दो लघुकथा संग्रह ’गल्पिका’ एवं ’गेन्द और गोला’, भृंग तुपकारी का लघुकथा संग्रह ’पंखुडि़याँ’ और ’संकेत’ हिन्दी साहित्य की विधाओं का वृहद् संकलन भी इसी वर्ष आया जिसके प्रधान सम्पादक उपेन्द्रनाथ ’अश्क’ एवं सहयोगी सम्पादक कमलेश्वर एवं मार्कण्डेय थे। इसमें एक भाग में लघुकथाएँ ही प्रकाशित है। 1957 में शरदकुमार मिश्र ’शरद’ का ’धूप और धुँआ’ व जगदीश चन्द्र मिश्र का ’पंचतत्व’ प्रकाशित होकर आये। 1958 में रावि का प्रथम लघुकथा संग्रह ’मेरे कथागुरु का कहना है’ व भारतीय ज्ञानपीठ काशी से रामनारायण उपाध्याय की लघुकथा पुस्तक ’गरीब और अमीर’ पुस्तकें और राकेश भारती की कुछ फुटकर लघुकथाएँ भी आयीं। 1959 के आसपास ठाकुरदत्त शर्मा ’पथिक’ की बोध कथा कौरव लघुकथा ’भारती पत्रिका’ में प्रकाशित हुई। इसी वर्ष ’नवनीत’ ’जागृति’ पत्रिकाओं में भी लघुकथाएँ प्रकाशित हुई। 1961 में आयोध्याप्रसाद गोयलीय का चौथा लघुकथा संग्रह ’लो कहानी सुनो’ भारतीय ज्ञानपीठ, काशी से आया और इसी वर्ष ’शबरी’ पत्रिका का मार्च अंक आचार्य शशिकर के सम्पादन में लघुकथांक के रूप में आया। इसमें मन्मथनाथ गुप्त, गुरुबदनसिंह व कमलेश्वर की लघुकथाएँ भी थी। 1962 में शांति मेहरोत्रा का ’खुला आकाश : मेरे पंख’ लघुकथा संग्रह अज्ञेय के सम्पादन में आया। 1963 में जिज्ञासा व सुषमा पत्रिकाओं में भी लघुकथाएँ पढ़ने को मिलती है। 1964 में यशपाल की लघुकथाएँ ’संतोष का क्षण’ और ’सीख’ सामने आई और छह लघुकथा पुस्तकें, जैसे कानपुर से तिलक के दो संग्रह ’पत्थर और प्रतिमा’ व ’मां’, ज्योतिप्रकाश का ’दिल की गहराई’, बैकुण्ठनाथ मेहरोत्रा का ’ऊँचे और ऊँ’, कामता प्रसाद सिंह ’काम’ का ’नावक के तीर’, श्यामनन्दन शास्त्री का ’पाषाण के पंछी’ प्रकाश में आई। 1965 में राजस्थान साहित्य अकादमी की पत्रिका मधुमती में लघुकथाएँ आईँ और इसी वर्ष से डा. सतीश दूबे की भी लघुकथाएँ सामने आने लगी। 1966 में सुगनचन्द ’मुक्तेश’ का लघुकथा संग्रह ’स्वाति बूँद’ प्रकाश में आया और इसी वर्ष बिहार से ’बिखरे फूल’ (सं. रामेश्वर प्रसाद वर्मा), लघुकथा संकलन आया। 1968 में राजेन्द्र यादव की लघुकथा ’अपने पार’ कहानीकार–जन.फर.अंक (वाराणसी) में प्रकाशित होकर आई। 1969 में लोक चेतना प्रकाशन, जबलपुर से आनन्द मोहन अवस्थी का लघुकथा संग्रह ’इन्द्रधनुष का अन्त’ प्रकाशित होकर आया। 1966 से 1970 तक ’सारिका’ पत्रिका के प्रत्येक अंक में लघुकथाएँ प्रकाशित होती रही हैं।